Hahaha

Utbredelse av mørketid
----------------------

Det er en utbredt oppfatning at polarsirklene, som ligger på 66°33′50″ danner grensene for mørketid og tilsvarende for perioden med midnattssol. På grunn av lysbrytningen i Jordens atmosfære, blir sollyset avbøyd («bøyd nedover») på sin vei gjennom luftlagene og tilsynelatende løftes solen høyere på himmelen. Som en følge av dette fenomenet flyttes grensen for mørketiden nordover (og tilsvarende sydover på den sydlige halvkule) med omkring 0,5°.

Av denne grunn har Bodø på 67°16', som ligger 78 km nord for polarsirkelen, ikke virkelig (astronomisk) mørketid ettersom solranden så vidt kommer over horisonten selv ved vintersolverv. Et av de nordligste stedene i Norge som ikke har virkelig mørketid er Landegode på 67°23, hvilket er 91 km nord for polarsirkelen. Blant de sydligste stedene som har virkelig mørketid er Røst på 67°31', hvor mørketiden varer fra 16. til 27. desember. Avstanden til polarsirkelen er 106 km. Alle disse stedene har fri sikt mot syd, så det er mulig å få dette bekreftet med solobservasjoner.

Varighet av mørketid i Norge
----------------------------

Datoene i tabellen angir når solen ikke kommer over horisonten, såkalt astronomisk mørketid. Ettersom dette forutsetter fri sikt mot syd, varer i praksis mørketiden lenger de fleste steder, ettersom fjell i syd sperrer for solen når den står lavt på himmelen. Dette kan også være tilfelle langt syd for polarsirkelen på steder der det er høye fjell mot syd. Blant annet oppleves det som mørketid i Rjukan som ligger på 59°53' (samme breddegrad som Oslo) fra september til mars på grunn av fjellene i den trange Vestfjorddalen.

Datoer for astronomisk mørketid| Sted | Bredde | Fra | Til | Døgn |
| --- | --- | --- | --- | --- |
| Polarsirkelen | 66°33′50" | - | - | 0 |
| Røstlandet | 67°31'27" | 16. desember | 27. desember | 11 |
| Svolvær | 68°17'7" | 7. desember | 5. januar | 29 |
| Harstad | 68°48'4" | 2. desember | 10. januar | 39 |
| Bardufoss | 69°3'52" | 30. november | 12. januar | 43 |
| Andenes | 69°18'52" | 29. november | 13. januar | 45 |
| Karasjok | 69°28'19" | 28. november | 14. januar | 47 |
| Tromsø | 69°39'16" | 27. november | 15. januar | 49 |
| Alta | 69°58'8" | 25. november | 17. januar | 53 |
| Vardø | 70°22'14" | 23. november | 19. januar | 57 |
| Hammerfest | 70°39'48" | 22. november | 20. januar | 59 |
| Berlevåg | 70°51'28" | 21. november | 21. januar | 61 |
| Nordkapp | 71°10'21" | 20. november | 22. januar | 63 |
| Jan Mayen | 70°58'31" | 20. november | 21. januar | 62 |
| Bjørnøya | 74°30'14" | 7. november | 4. februar | 89 |
| Hopen | 76°34'53" | 31. oktober | 10. februar | 102 |
| Sveagruva | 77°54'1" | 27. oktober | 15. februar | 111 |
| Barentsburg | 78°3'54" | 26. oktober | 15. februar | 112 |
| Longyearbyen | 78°13'23" | 26. oktober | 16. februar | 113 |
| Pyramiden | 78°39'12" | 25. oktober | 17. februar | 115 |
| Ny-Ålesund | 78°55'33" | 24. oktober | 18. februar | 117 |
| Magdalenefjorden | 79°33'23" | 22. oktober | 19. februar | 120 |
| Rossøya | 80°49'40" | 19. oktober | 23. februar | 127 |
| Nordpolen | 90° | 25. september | 18. mars | 174 |

Polarnetter
-----------

Utdypende artikkel: Polarnatt

På grunn av skumringseffekten innebærer mørketid imidlertid ikke nødvendigvis at det er «bekmørkt» 24 timer av døgnet, på samme måte som det ellers er skumringstimen før soloppgang og etter at solen går ned ellers i året. De døgn i mørketiden da solen ikke kommer høyere enn 6° under horisonten og man derfor ikke har tussmørke, kalles polarnetter. Grensen for polarnatt ligger på ca 72°34', så man må så langt nord som til Bjørnøya eller Svalbard for å oppleve dette i Norge.

Se også
-------

* Natt
* Midnattssol
* Tussmørke

Referanser
----------

1. ↑  Meteorologen retter opp i mørketidsforvirring, yr.no
2. ↑  Nå drar sola for vinteren

Eksterne lenker
---------------

* Mørketidsdatoer hos yr.no Arkivert 31. desember 2011 hos Wayback Machine. (engelsk)
* Om mørketiden hos met.no

|  |  |
| --- | --- |
| Oppslagsverk/autoritetsdata | Store norske leksikon
 |